Wendekara Zanîngehê Munzurî Gulîstane Doku Dêrsim de 5ê çeleyê 2020î ra nata vînîbîyaye ya. Keyeyê Gulîstane Doku seba ke aqîbetê kênaya xo bimuso Dêrsim de 'Nobeta Edaletî' dabî destpêkerdene. Dima ra çalakîya xo kirişte Anqara. Dadîya Gulîstane Bedrîye, babî Halît û waka ci Aygule Doku waşt Wezîrîya Edaletî de pêvînayîş bikero la waştiş ame redkerdene. Naye ser o keyeyî verê berî de çalakîya roniştişî daye destpêkerdene.
Keyeyî tîya eşkerayîye daye. Aygule Doku ard ziwan ke AKP înan dir pêvînayîş nêkerdo û vat: ''Ma wazenê meclîs wa derheqê vînîkerdişê Gulîstane de cigêrayîş bikero û heta ke waştişê nêro ca ma do Anaqra canêverdê.'' Dayîke Bedrîye Doku zî waşt wa vera keyeyê Zaynal Abrakovî cipersayîş bêro kerdene û vat a dewlete ra kênaya xo wazena.
Keyeyî waşt Wezîrê Edaletî Bekîr Bozdagî reyde pêvînayîş bikerê. Polîsan mudaxale kerd la rixme naye keyeyê Doku verê Wezîrîya Edaletî ra nêşi. Babî Halît Dokuyo ke vera polîsan vejîya bi erdî ra kaşkerdişî ame destbendkerdene. Dima ra dayîke Doku zî ameye destbendkerdene. Keyeyê Doku semedê kontrolî ame berdene Nêweşxaneyê Dewlete ya Fatîhî.
